Kryetarët e Shqipërisë

Kryetarët e Shqipërisë. Që nga themelimi më 28 nëntor 1912, Shteti Shqiptar ka provuar disa modele qeverisjeje, përfshirë protektoratin ndërkombëtar, monarkinë, regjimin një partiak si dhe republikën parlamentare. Gjatë kësaj periudhe funksioni i Kryetarit të Shtetit është ushtruar në forma të ndryshme.

Më 1912 u krijua qeveria e parë me Ismail Qemalin në krye, e cila kishte edhe kompetencat e Kryetarit të Shtetit.

Më 6 shkurt 1914, Konferenca e Ambasadorëve emëroi Princin Wilhelm Wied si Kryetar të Shtetit shqiptar.

Në periudhën shtator 1914 – janar 1920, Shqipëria u bë shesh lufte duke ndërruar disa qeveri, ku detyra e Kryetarit të Shtetit u mbulua nga qeveri-regjenca të ndryshme.

Më 8 janar 1920 Kongresi i Lushnjës, zgjodhi Këshillin e Lartë prej 4 vetash, i cili do të kryente funksionet e Kryetarit të Shtetit. Duke rikthyer parlamentarizmin në vitin 1924 Fan Noli u zgjodh kryetar i qeverisë, duke ushtruar edhe funksionet e Kryetarit të Shtetit.

Pas ndryshimeve të shpeshta në qeverisje, më 31 janar 1925 Asambleja Kombëtare miratoi formën republikane të regjimit dhe votoi Ahmet Zogun si President të Republikës. Më 1 shtator 1928 Shqipëria u shpall Monarki dhe Ahmet Zogu u shpall Mbret i Shqipëtarëve. Pas pushtimit të Shqipërisë nga Italia në prill 1939 dhe bashkimit të dy vendeve, Viktor Emanueli III u bë Mbret i Shqipërisë. Vitet 1943-‘44 nën pushtimin gjerman rikthejnë qeverisjet – regjenca.

Përfundimi i luftës së Dytë Botërore dhe çlirimi i Shqipërisë më 1944 u shoqërua me zgjedhjet e para parlamentare të dhjetorit vitit 1945 dhe me kalimin e funksionit të Kryetarit të Shtetit në organ kolegjial, si Presidium i Kuvendit Popullor. Në periudhën 11 janar 1946 – 12 dhjetor 1990, gjatë të cilës Shqipëria udhëhiqej nga komunistët, funksionet e Kryetarit të Shtetit u kryen nga Omer Nishani (10 janar 1946 - 1 gusht 1953), Haxhi Lleshi (1 gusht 1953 - 22 nëntor 1982) dhe Ramiz Alia (22 nëntor 1982 – 22 shkurt 1991). Më 22 shkurt 1991 u krijua Këshilli Presidencial i drejtuar nga Ramiz Alia, i cili i ushtroi funksionet deri më 30 prill 1991.

Më 30 prill 1991 me zgjedhjen e Presidentit të parë të Republikës parlamentare nga ana e një parlamenti shumëpartiak, krijohet Institucioni kushtetues i Presidentit të Republikës.

Lista e kryetarëve të Shqipërisë
Kryetarët e Shtetit Shqiptar

1. Ismail Qemali, Kryetar i Qeverisë së Përkohshme, 1912-1914

2. Vilhelm Vidi, Princ Sovran, 1914-1925
 * a. Në ekzil 1914-1925
 * b. Regjenca 1920-1924
 * c. Fan Noli, regjent, 1924

3. Ahmet Zogu 1925-1946
 * a. President 1925-1928
 * b. Mbret 1928-1946
 * c. Në ekzil 1939-1946
 * Viktor Emanueli III i Italisë e uzurpoi fronin shqiptar gjatë viteve 1939-1943
 * Regjenca kreu funksionet e kryetarit të shtetit në vitet 1943-1944
 * Qeveria komuniste e Enver Hoxhës kreu këto funksione në vitet 1944-1946

4. Omer Nishani, Kryetar i Presidiumit të Kuvendit Popullor, 1946-1953

5. Haxhi Lleshi 1953-1982

6. Ramiz Alia 1982-1992
 * a. Kryetar i Presidiumit të Kuvendit Popullor 1982-1991
 * b. President 1991-1992

7. Sali Berisha, President, 1992-1997

8. Rexhep Meidani, 1997-2002

9. Alfred Moisiu 2002-2007

10. Bamir Topi, 2007-aktual

Llista de caps d'estat d'Albània Seznam představitelů Albánie Liste der Staatsoberhäupter Albaniens List of Presidents of Albania Presidente de Albania Albaania riigipeade loend Présidents d'Albanie Daftar presiden Albania Capi di stato dell'Albania アルバニアの大統領 Lijst van staatshoofden van Albanië Liste over Albanias presidenter Prezydenci Albanii pt:Anexo:Lista de presidentes da Albânia Президент Албании Zoznam vládcov Albánska Seznam predsednikov Albanije Председник Албаније Lista över Albaniens presidenter Президенти Албанії 阿尔巴尼亚总统